सेना की कार्रवाई में ‘अतिरेक’ की चर्चा संसद तक में हुई है। प्रदर्शनकारियों के चेहरों और आँखों पर निशाना साधने का औचित्य साबित करना सचमुच कठिन है। घायलों को ढोने वाली एम्बुलेंसों को भी निशाना बनाया जा रहा है। शायद इस भय से कि कहीं उनमें आतंकवादी न छुपे हों। एम्बुलेंस चलाते हुए जिन ड्राइवरों को छर्रे लगे, उनमें एक गुलाम मुहम्मद सोफी हैं। वे चौदह साल के एक बच्चे समेत दो लोगों को हस्पताल ले जा रहे थे। उनके दाहिने हाथ में दो सौ छर्रे लगे। खून बहता रहा, लेकिन एक हाथ से ड्राइव करते हुए उन्होंने मरीजों को सकुशल हस्पताल पहुंचाया। युद्ध के दौरान भी एम्बुलेंस को निशाना बनाने की मनाही होती है। अभी तक एम्बुलेंस में आतंकियों के छुपे होने का कोई मामला सामने नहीं आया है। लेकिन एक हद तक बढ़ जाने के बाद भय अपना पुनरुत्पादन करने लगता है। उसे अपने अतिरिक्त किसी दूसरे आधार या तर्क की जरूरत नहीं रह जाती। एटीएम मशीन के एक खवाले के शरीर में तीन सौ छर्रे मिले। उसकी मृत्य हो गई।